Të zhvendosurit e luftës në Ukrainë
Ata nuk e dinë se kur do t'i vijë fundi luftës
Kur forcat me mbështetjen ruse morën kontrollin e objekteve në Ukrainën lindore, duke filluar një konflikt që ende vazhdon, shumë ukrainas menduan se kriza nuk do të zgjaste për një kohë të gjatë. Dy vjet më vonë, kur sanksionet e Perëndimit dhe dy marrëveshje paqeje nuk e kanë ndalur dot ndërhyrjen e Rusisë, lufta vazhdon dhe shumë nga personat e zhvendosur i kanë të pakta shpresat se do të mund të kthehen në shëpitë e tyre. Korrespondenti i Zërit të Amerikës në Kiev Luis Ramirez, na njeh me historinë e një gruaje dhe me mënyrën realiste me të cilën ajo e sheh këtë situatë që disa e shohin si të pashpresë. Ky është një mëngjes si gjithë të tjerët në Kiev për Viktoria Vasilevskayan - një më tepër se sa ajo kishte planifikuar të kalonte këtu kur mbërriti fillimisht në vitin 2014 nga qyteti i saj Luhansk, që tani është nën kontrollin e separatistëve pro-rusë. Viktoria, i shoqi dhe fëmijët e tyre, ishin në mesin e 1.4 millionë njerëzve të zhvendosur nga konflikti dhe që erdhën në Kiev. Por në shumë drejtime, jeta ka vazhduar... Ajo është dermatologe, por tani punon në këtë qendër që ndihmon njerëzit e zhvendosur nga rajonet e Krimesë dhe të Donbasit. Solidariteti dhe bujaria që ajo sheh këtu çdo ditë ja bëjnë krizën të durueshme. Por a dëshiron ajo të kthehet në Luhansk? Çdo ditë në qendër vijnë aplikime të reja. Ata janë larguar nga zona e luftës, por sjellin me vete shokimin dhe traumën e luftës. Askush nga njerëzit e intervistuar nuk thotë se kanë hequr dorë nga ideja e kthimit në shtëpitë e tyre. Në kushtet kur lufta në Lindje nuk tregon shenja ngadalësimi pas dy vjetësh, shumë nga personat e zhvendosur janë duke e pranuar realitetin e ri, që mund të vazhdojë për disa vite, në mos përgjithmonë, derisa në rajon të kthehet normaliteti.